Kauna vairiūju tautū koltūru cėntros

**Kauna vairiūju tautū koltūru cėntros** () īr koltūras ė švietėma īstaiga, katruos veikėms paded ėšsauguotė tautėniu mažomū koltūrėnius tapatomus ė uokatījė teigiama tautėniu mažomū integracėjė i Lietovuos vėsoumenė. Īstaiga plietuo tarpkoltūrėnės ė tautėnės tolerancėjės vertībės, sėik kortė pėlėitėnė vėsoumenė.

## Istuorėjė
Īstaiga īr īkorta 2004 m. balondė 30 d. Ana īsteigė Tautėniu mažomu ėr ėšeivėjės departaments pri Lietovuos Respoblėkas Vīriausībės ė Kauna miesta savėvaldībės tarība . 2004 m. lapkristė 18 d. sorengts ėškėlmings Kauna vairiūju tautū koltūru cėntra būdīnkas atėdarīms . Lietovuos Respoblėkas Vīriausībės nutarėmo reorganėzavos Tautėniu mažomu ėr ėšeivėjės departamenta, nu 2010 m. sausė 1 d. īstaigas dalinėnka teisės perdoutas Lietovuos Respoblėkas koltūras ministerėjē . Nu pat īstaigas īkūrėma anā vaduovaun direktuorius Dainius Babilas .

## Veikla
Kuožnās metās īstaiga organėzou aple 70 koltūras rengėniū: kuoncertu, mena paruodū, vakaruoniu, puoezėjės skaitīmu, kolėnarėnė pavelda ė kningu pristatīmu. Tepuogi organėzuo muokīmus ė semėnarus tautėniu mažomū bendroumeniu vaduovams, līderiams, aktīvėms organėzacėju narēms ė jaunėmō. Īstaiga kvėit muokslėninkus ė specēlistus i muokslėnės kuonferencėjės, semėnarus ė ruokavuones aple tautėniu mažomū istuorėjė, veikla, aktualėjės ė biedas, integracėjės pruocesus. Īstaigas adminėstracėjė kaup, sistemėn ė platėn mediaga aple tautėnes mažomas, pagelbie muokslėninkam, stodentam ė muokėniam atliktė tīrimus, reng pranešėmus ė straipsnius spaudā, dalīvau televėzėjės ė radėjė laiduosė.

2006 - 2012 m. istaiga organizava kasmetėni Lietovuos tautū festivali „Kultūru tėltā“, katras īr vėins dėdėliausiu tautėniu mažomū kultūras rėngėniū Lietovuo. Anamė koncertou geriausė Lietovuos tautėniu mažomū mena kolektīvā, rėngamis amatū pristatīmā ė vākū kūrībėnės akcėjės. Festivalis tradicėškā rėngams Kauna miesta cėntrė po atvėro dongo, vo 2013 m. sorėngs Alītou. 2008 ė 2013 m. īstaiga organizava Lietovuos tautėniu mažomū sekmadėinėniu muokyklu festivali, katras kuožnās metās īr organizoujems skėrtingus šalėis miestus.

Nu 2006 m. īstaiga pastuovē organėzuo puortegrapėjės pruojektus, katrū čieso pruofesionalūs puotomenėninkā bendradarbiaun so tautėniu mažomū bendroumenėm ė Lietovuos muokīklu muokėnēs kurdamė vairias koltūras pristatontēs paruodas . Paskum anas pristatuomas ėr ėšruodomas šalėis koltūras cėntrūsė, galerėjėsė, muokīkluosė, prekības cėntrūsė ė kėtūsė vėišūsė vėitūsė.

Īstaiga glaudē bendradarbiaun so tautėniu mažomū (armienu, baltarosiu, lėnkū, čėguonu, rosu, tuotoriu, ukrainėitiu, vuokītiū, žīdu ė kt.) nevīriausībėnėm organėzacėjėm . Istaiguo kiaurā  vīkst tautėniu mažomū bėndroumeniu rengėnē, sosėrėnkėmā ė mena kuolektīvu repeticėjės .

Ta īr vėinintėlė īstaiga Kauna apskrėtie, katra tor tuoki veikluos puobūdi. Panašė īstaiga Vėlniō – Tautėniu bendrėju nomā.

## Terptautėnis bendradarbiavėms
Īstaiga ėnėcėjuo ė organėzuon terptautenius pruojektus vagol ES pruogramas: nu 2007 „Muokīmasės vėsa omžiu“ („Grundtvig“, „Leonardo da Vinci“), „Veiklus jaunėms“, nu 2014 m. – „Erasmus+“. Palaikuomė rīšē so veikluos partnerēs ožrobežė valstībėsė: Vuokītėjuo, Jongtėnē Karalīstē, Norvegėjuo, Islandėjuo ė kt. Dalīvaunama kėtū īstaigu pruojektūsė. Īstaigas adminėstracėjės dėrbiejē kel' kvalėfėkacėjė terptautėniūsė muokīmūsė ė semėnarūsė, vīkst i kuonferencėjės, stažoutės, jaunėma mainīmasė ė pažėntėnius vėzėtus vagol pruogramas.

## Šaltėnē


## Nūruodas

* Kauna vairiūju tautū koltūru infuormacėjės puortals

## Galerėjė

File:Bridges of Culture 2009.jpg|Koltūru tėltā 2009
File:Bridges of Culture 2011.jpg|Koltūru tėltā 2011
File:Exhibition about Africa.jpg|Paruoduos atėdarīms
File:Training of crafts.jpg|Amatū muokīmā


Kateguorėjė:Lietovuos uorganėzacėjės
Kateguorėjė:Kauns
Kateguorėjė:Lietovuos koltūra‎